Ոստիկանները բռնեցին Վարդանի թևերից և մի քիչ հետ քաշվեցին։ Վարդանի վրա հարվածների տարափ տեղաց։ Դիվական ճարպկությամբ Մուսթաֆան անընդհատ կրծքավանդակի նույն կետին էր հարվածում։ Վարդանը սեղմեց ատամները և դիմացավ ահագնացող ցավին։ Նրա իրանին կարմիր բիծ հայտնվեց, դարձավ այտուց, և շուտով մաշկը բացվեց ճիպոտի հարվածներից։ Ոստիկանապետի բերանը ծռվել էր քմծիծաղից։ Երբ վերքի եզրերին արյուն հայտնվեց, նա դադարեց հարվածել։